KUMWEL เปิดศูนย์ “Kumwell Clinic Network” พร้อมตั้งตัวแทนบริการในพื้นที่จ.ระยองรองรับ EEC
KUMWEL เปิด "Kumwell Clinic Network" ศูนย์ตรวจสอบวิเคราะห์ปรับปรุงระบบป้องกันฟ้าผ่าครบวงจร พร้อมตั้ง “ทวีสิน 189 เอ็นจิเนียริ่ง” เป็นตัวแทนให้บริการในพื้นที่ระยองรองรับ EEC ก่อนขยายสู่พื้นที่จังหวัดอื่นสิ้นปีนี้
KUMWEL เปิด "Kumwell Clinic Network" ศูนย์ตรวจสอบวิเคราะห์ปรับปรุงระบบป้องกันฟ้าผ่าครบวงจร พร้อมตั้งตัวแทนให้บริการในพื้นที่ระยองรองรับ EEC
9 ก.ย. 2562

นายบุญศักดิ์ เกียรติจรูญเลิศ ประธานเจ้าหน้าที่บริหาร บริษัท คัมเวล คอร์ปอเรชั่น จำกัด (มหาชน) หรือ KUMWEL เปิดเผยว่า บริษัทเตรียมเปิดตัว “Kumwell Clinic Network”  เพื่อเป็นศูนย์ตรวจสอบ วิเคราะห์ ปรับปรุงระบบป้องกันฟ้าผ่า ระบบต่อลงดิน ระบบป้องกันเสิร์จ ระบบตรวจจับ แจ้งเตือนภัยฟ้าผ่าและระบบป้องกันฟ้าผ่าอัจฉริยะอย่างครบวงจร
พร้อมแต่งตั้งบริษัท ทวีสิน 189 เอ็นจิเนียริ่ง จำกัด เป็นตัวแทนผู้ให้บริการในพื้นที่จ.ระยอง เป็นแห่งแรก โดยมุ่งการให้บริการลูกค้าในพื้นที่โครงการพัฒนาระเบียงเศรษฐกิจพิเศษภาคตะวันออก (EEC ) เป็นหลัก
ทั้งนี้ บริษัทวางแผนเพิ่มตัวแทนจำหน่ายอีก 5-10 รายในพื้นที่ต่างจังหวัด อาทิ ขอนแก่น ภูเก็ต กระบี่ ตรัง เชียงใหม่ สุราษฏร์ธานี  อุบลราชธานี นครราชสีมา  อุดรธานี และสงขลา คาดว่าจะสามารถทยอยเพิ่มจำนวนตัวแทนได้ภายในปีนี้
ส่วนงานด้าน System Solutions มีแนวโน้มขยายตัวอีกมากในอนาคต โดยมีปัจจัยสนับสนุนจากการลงทุนภาครัฐและเอกชน ซึ่งทุกโครงการที่เป็นโครงสร้างพื้นฐานมีความจำเป็นต้องติดตั้งอุปกรณ์และระบบสัญญาณเตือนภัยฟ้าผ่า เพื่อให้เกิดความปลอดภัยสาธารณะในทุกกลุ่มอุตสาหกรรม ปัจจัยดังกล่าวถือเป็นโอกาสที่ดีของบริษัทในการขยายธุรกิจต่อเนื่อง